b'\n_START_ARTICLE_\nPetollinen viettely\n_START_PARAGRAPH_\nPetollinen viettely on Suomessa yksi oikeustoimilain mukaisista p\xc3\xa4tem\xc3\xa4tt\xc3\xb6myysperusteista, jotka aiheuttavat oikeustoimen p\xc3\xa4tem\xc3\xa4tt\xc3\xb6myyden. Oikeustoimilaki s\xc3\xa4\xc3\xa4ntelee erityisesti sopimusoikeutta. P\xc3\xa4tem\xc3\xa4tt\xc3\xb6myysperuste on voimassa oikeustoimen tekemisest\xc3\xa4 l\xc3\xa4htien, joten sill\xc3\xa4 on taannehtiva vaikutus. Oikeustoimi ei sido lain 30 \xc2\xa7:n mukaan siihen vietelty\xc3\xa4, jos se, johon oikeustoimi on kohdistettu, on saanut sen aikaan petollisella viettelyll\xc3\xa4. Oikeustoimi on p\xc3\xa4tem\xc3\xa4t\xc3\xb6n silloinkin, kun vastapuoli on tiennyt tai h\xc3\xa4nen olisi pit\xc3\xa4nyt tiet\xc3\xa4\xc3\xa4, ett\xc3\xa4 toinen on petollisesti vietellyt oikeustoimen tekij\xc3\xa4n sen tekemiseen.\n_START_SECTION_\nTunnusmerkist\xc3\xb6\n_START_PARAGRAPH_\nPetollisen viettelyn tunnusmerkist\xc3\xb6 t\xc3\xa4yttyy, kun henkil\xc3\xb6lle esitet\xc3\xa4\xc3\xa4n seikka, joka ei pid\xc3\xa4 paikkaansa, tai todellista asiaa v\xc3\xa4\xc3\xa4ristell\xc3\xa4\xc3\xa4n. My\xc3\xb6s oikeustoimen kannalta merkityksellisen seikan salaaminen saattaa olla petollista viettely\xc3\xa4. Salaaminen on petollista viettely\xc3\xa4 erityisesti silloin, kun sopijapuolella on ollut velvollisuus tehd\xc3\xa4 asia vastapuolelle selv\xc3\xa4ksi. P\xc3\xa4tem\xc3\xa4tt\xc3\xb6myyden syy on sopijapuolle aiheutettu v\xc3\xa4\xc3\xa4ristynyt kuva sopimuksen oikeusvaikutuksista. _NEWLINE_Petollinen viettely muistuttaa petosta. Petoksen tunnusmerkist\xc3\xb6 t\xc3\xa4yttyy kuitenkin vain, jos siihen syyllistynyt on ryhtynyt toimintaan hankkiakseen itselleen tai toiselle oikeudetonta taloudellista hy\xc3\xb6ty\xc3\xa4 ja aiheuttanut toiselle vahinkoa. Petollinen viettely ei edellyt\xc3\xa4 edun hankkimista tai vahingon aiheuttamista. Toisen sopijapuolen taivuttaminen oikeustoimen tekemiseen riitt\xc3\xa4\xc3\xa4. Petolliseen viettelyyn voi syyllist\xc3\xa4 jompikumpi sopimuksen osapuolista tai ulkopuolinen henkil\xc3\xb6. Jos erehdytt\xc3\xa4v\xc3\xa4t tiedot on antanut ulkopuolinen henkil\xc3\xb6, p\xc3\xa4tem\xc3\xa4tt\xc3\xb6myyden edellytyksen\xc3\xa4 on, ett\xc3\xa4 vastapuoli on tiennyt tai h\xc3\xa4nen olisi pit\xc3\xa4nyt tiet\xc3\xa4\xc3\xa4 erehdytt\xc3\xa4misest\xc3\xa4. V\xc3\xa4\xc3\xa4ristellyll\xc3\xa4 asianhaaralla tulee olla my\xc3\xb6s merkityst\xc3\xa4 sopimuksen kannalta, jotta petollinen viettely tulisi kysymykseen._NEWLINE_Petollisesta viettelyst\xc3\xa4 on erotettava tuotteiden mainostus ja kehuminen. Vaikkei kodinkone myyj\xc3\xa4n kehuma "maailman paras pesukone" olisikaan maailman paras, ei myyj\xc3\xa4n toiminta t\xc3\xa4yt\xc3\xa4 petollisen viettelyn tunnusmerkist\xc3\xb6\xc3\xa4.'